L-Awditur Ġenerali jagħmel l-investigazzjonijiet tiegħu dwar l-amministrazzjoni pubblika. Jiġifieri dwar is-settur pubbliku u dwar il-Gvern tal-ġurnata, prinċipalment. Imma jinvestiga ukoll dwar il-Gvern tal-bieraħ, jekk iħoss il-ħtieġa jew jekk ikun mitlub. Nifhem li mhux bil-fors ikun hemm qbil mal-konklużjonijiet li jasal għalihom l-uffiċċju tal-Awditur Ġenerali. Min jagħmel l-investigazzjoni jista' jiżbalja ukoll. Sakemm l-iżbalji jkunu żbalji umani, wieħed jifhem, avolja xorta ħadd ma hu ser jieħu pjaċir b'dawn it-tip ta' żbalji! Huwa għalhekk li l-kritika li għamel Michael Falzon lill-uffiċju tal-Awditur Ġenerali, għalkemm kienet tinħass esaġerata, huwa xieraq li tkun eżaminata iktar milli fil-fatt jidher li ġiet eżaminata. L-Awditur Ġenerali f'ittra lill-Ispeaker jispjega li l-impjegat fl-uffiċċju tiegħu li fuq il-media soċjali dehru ritratti tiegħu waqt partita futbol flimkien mal-ex Ministru Jason Azzopardi ma kienx involut fl-investigazzjoni li minna ilmenta Michael Falzon. Din l-ispjega tindirizza biss parti mill-ilment imma ma titfa l-ebda dawl (ta' l-inqas publikament) dwar kemm hu ta' ħsara li uffiċjali investigaturi mill-uffiċċju tal-Awditur Ġenerali jidhru viċin wisq tal-politiċi. Inċidenti ta' din ix-xorta jitfgħu dell bla bżonn fuq l-uffiċċju tal-Awditur Ġenerali. Itappnu l-kontribut kbir li l-uffiċċju dejjem ta lill-pajjiż. F'ċirkustanzi bħal dawn l-Awditur Ġenerali għandu jkun ċar u iebes. Sfortunatment ma kienx. Huwa ovvju li l-uffiċċju tal-Awditur Ġenerali dejjem ser ikun kritiku tal-Gvern. Gvern għaqli jagħti każ ta' din il-kritika, anke fejn mhux bil-fors jaqbel magħha. Imma l-Awditur Ġenerali għandu l-obbligu li jassigura ruħu li dawk li jgawdu l-fiduċja tiegħu iġibu ruħhom sewwa. Dejjem, mhux biss waqt il-ħin tax-xogħol. Inkella għandu l-obbligu li jdabbrilhom rashom malajr.